# Recueil général et complet des fabliaux des 13e et 14e siècles/L
### L ROMANZ DE UN CHIVALER ET DE SA DAME

1 Un chivaler jadis estoit Ke femme et enfaunz avoit. De sun cors esteit trés pruz ; A tuz esteit corteis et druz ; 5Sa femme estoit mult bone dame,
De vilainie n’out unkes blame ; Seinte Esglise mult amoit, A mushter chascun jor aloit ; Par matin il i voleit estre 10Bien sovent ainz ke li prestre. Mult fu de grant religion ; A nului ne vout si bien noun. La dame fu corteise e bele ; Si avoit une dammoisele 15Ke fu la soer de son seignur. La dammoisele nuit e jur A la dame tut entendeit, E son commandement feseit
Si ke n’i out une contredit. 20Li chevaler ad grant delit De user sun tens en juer, En venerie et en river. Sovent haunta il les esturs ; Ilekes receut les honurs ; 25Chevals conquist, armes gaina, E la dame pur li preia. Kaunt vint à l’oshtel sojorner, Dune se joyna à sa muler ; Une n’i out entre eus mesparlé, 30Car pleins furent de charité. Assez aveient terres e feuz ; L’un vers l’autre fud druz e pius, E fu la dame bele e gente : Tant bele n’aveit entre trente. 35Bele fud la dammoisele, Mès la dame fud cent fez plus bele ; De beauté poer ne avoit. La dammoisele bele estoit. Quei vus irrei plus eslongner 40De lur beauté sermoner ? Assez fu l’une e l’autre bele, Mès meins remist à dammoisele. ﻿En cele vile, si com sout estre, Estoit un vicaire, un prestre, 45Que fud prodomme en sa manere. Ne fud ne glotun ne lechere, Bien ama Deu e seinte Esglise E bien sustint le sien servse.
Les clerks amoit ke bien chanteient 50E ke melodie feseient En esglise pur Deu loer ; En li n’i aveit quei reprover. Icil produm un clerk avoit Ke de novel venuz estoit : 55Bien savoit et chaunter e lire Li clerk, e si savoit li sire, Li clerk fu de bele estature, Bien out en li overé Nature. Qui de beauté vousist contendre, 60En li n’avoit que i reprendre : Apert avoit la viere, Sur tote rien fud debonere. La gent le amoient pur sa bounté, Pur sa pruesce, pur sa beauté. 65Le vicaire mult le ama Kar sage e umble le trova. Si estoit li clerk gentil, Ne fut païsant ne nés vil, Car fiz de chivaler estoit. 70Piere e miere perdu avoit ; A la clergie se vout tenir : De ceo se quidout mieuz guarir. Quei vus irrai plus enloingnant ? Li clerk fud par amé taunt 75De riches, de poveres ensement, Des homes, de femmes, de tote gent, Ke tuy parleient bien de li : Ne vodroient k’il eiist enui.
﻿Cil clerk, deint jeo vus ai conté, 80Chascun jor en la matiné Al mouster vint tut de premer, Overi l’us e lessa entrer La dame ke par matin leveit E al mouster tantost aleit. 85La dammoiselle l’i suy, Que ne voleit estre loing de li. Tant passa li tens avant Ke li clerk devint amant A ma dame sanz reison, 90Ke fud de grant religion. Cele l’ ama com autre gent, Mès il la ama tut autrement : De amur à li parler ne oseit Kar bone dame la saveit, 95E dotout mult le sien seignur, Ke il suth k’ eust fait tel deshonur Ke de sa femme eust felt folie Tost i perdreit la vie ; Mès pur eschiver grant damage 100Koy se tint, e fist ke sage. La dame rien ne savoit Ke li clerk tant l’amoit. Ne pensa nient de folie, Deu ama e bone vie. 105Chascun jor, kant ele mangeit, Treis povres devant li pesseit. La chamberere le clerk ama Tant ke bien près se aragia.
Pur hounte ne pout descoverir 110Ke maus de amur la fist sentir ; Bien vout ke le clerk la amast E ke de amur la priast. Ici avoit estrange amur : Nul ne savoit de autri dolur ; 115La dame del clerk ne sout novele Ne li clerk de la dammoisele. Mult furent les dous tormenté ; La dame n’i miht une sa pensé, Ne ama le clerk si en Deu nun. 120﻿Li clerk par fine foleisun Ama tant ke il enmaladi : Sa colur, sa beauté perdi. De la pucele vus puis dire Que ele entra en tel martire 125Por le clerk, kar forment l’amat, Por poi ke sun sen ne chaungat ; De fine aunguisse enmaladi. Poi manga e meins dormi, Perdi sa force e sa colur. 130Le clerk ne sot de cele amur, Mès por la dame languisseit ; E la dame rien ne saveit, Kar n’ot cure de tel amur. Ne amoit autre ke son seignur. 135Le clerk ne pout plus endurer : Tant fu fiebles ne pout aler ; Contre son lit ala coucher, Lessa le beivre et le manger.
Li proveire sun seignur 140Pur le clerk fud en tristur. Mult le pleint, kaf bien le amat. De manger sovent le priat, Mès por nient le feseit ; Le clerk dist qu’il ne mange reit, 145Kar ne pout por la maladie. Kant la novele fut oïe Parmi la vile, entre la gent Mult le pleindrent durement. Li chivaler, la dame auxi, 150Aveient grant pité de li. ﻿La dammoisele kant ceo savoit, Se purpensa mult estroit Coment peûst à li parler, Si de rien li peust conforter. 155A la dame vint, si li dist : « Dame, merci pur Jhesu Christ. Vous sovient il del bacheler Ke vus soliez tout preiser, Le beau clerk si bien chauntant ? 160Tant est malades ne peut avant : Il ne atent mes que la mort. Qui faire li peust nul confort Il fereit aumonne e honur. » La dame respond par douçur 165Ke volentiers confort li freit, Si il nule rien voleit De chose ke eust en sa baillie. La dame la dammoisele prie
Ke ele voit al clerk parler 170E de sun estre demander. Kant ceo oït la dammoisele, Joiose fud de la novele ; Ore quida bien acomplir Une partie de sun désir. 175Quand ele fud apparaillée, A plus tost ke pout se est hastée : Vient al clerk, si le salue. Le clerk avoit truble la veue, De june avoit fieble cervele. 180Ne conuht pas la dammoisele ; Ele vint près, si le appella, De par sa dame le salua. Kant il la dame oït nomer Il se senti trestut leger : 185Sus sailli com se tut fust sain. La pucele tendi sa main, E loa ke en peis se tenist. Sur le lit lez li s’ashit, Li demanda de sun estat : 190Le clerk, ke fud fiebles e mat, Respondi ke bien le fereit Si sa dame amer le voleit. Adounk se lessa chair jus, A cele eure ne dist plus. 195La dammoisele k’ Amur destreint, (Amur est celi qui tut veint). Ne se pout plus avant tenir. Tost li covint à descovrir
Son corage e son talant : 200Com le aveit amé forment, E com pur le fud travaillée, Palle, teinte e descolurée ; Unkes mès n’avoit à nule jor Vers autre home si grant amur ; 205Mès le clerk pur ceo li mercia, E dist ke bien li rendera La peine, le duel e l’ enuy Ke tant aveit suffert pur li. Dès or ne peut li clerk celer 210La peine e le grant encombrer ; A la pucele descovri Pur quel e come enmaladi, E coment vivre ne poeit Si de la dame l’amur ne aveit. 215Cele se tint bien afolée Kant li clerk out celi amée E tel amoit ke li ne amat ; Adonkes forment se duillat. Al clerk ne fist unkes semblant 220De sa dolur ne tant ne kant ; Tut graanta quanqu’il voleit dire, Mès al quor out e duel e ire. Li clerk la damoisele requist Ke un message li feïst 225A sa dame privéement Tantost, pur quel e coment Suffri pur li paine e dolur ; E s’il ne eust de li le amur
A bref terme de duel morreit, 230Tant li tint Amur en destreit. ﻿La damoisele prist congee, Triste e murne est retornee. Or saveit ele bien de veir Ke failli avoit de sun espeir, 235Mès tant fîst ele de corteisie Ke son message ne cela mie. Dist à la dame le grant dolur Ke li clerk suffri pur s’amur ; Requist k’ele eust de li pité, 240Alast le ver, pur l’amur Dé. La dame dist k’ele ne voleit, Kar de li cure ne avoit Pur sa dolur ne pur sa joie. E la pucele tote voie 245Pur le clerk pleide e crie Tant ke sa dame se humelie, E dist ke volentiers irreit, De sa folie le chastiereit. La dame afublieit un mantel 250D’escarlette bon e beel, Puis dist à sa chamberere : « Dammoisele, par vostre prière Emprendrai ore ceo veage, Ou turt à preu ou à damage. 255E si ne faz mie ke sage : Unkes mès en trestut mon age Ne mespris tant vers mon seignur Com faz ore pur vostre amur.
— Dame, « ceo dit la meschine, 260 « Ceo comande la lei devine Ke hom deit le malade visiter ; Deus vus en rendra bon loer. » ﻿La dame s’en va, ke tant fu bele ; Od li va sa dammoisele. 265A l’ostel le clerk vunt tut dreit ; Vienent al lit où il giseit. Li clerk la dame reguarda, De joie k’il out colur chaunga. Parla en haut k’il fust oy : 270« Li sire qui de la Virgine nasqui E deigna pur nus morir Vous rende, dame, cest venir. Mult me avez aleggé de ma paine, Entré sui en bon simaigne. » 275La dame respont come corteise : « De vostre maladie mult me peise ; Deu, par sa sainte pieté, Vous en doint bone saunté. — De saunté, » fait il, « ceo ne est rien : 280De ma saunté sai très bien Jamès saunté ne avérai Ne lunges vivre ne porrai Si vus ne eiez merci de moi. — Jeo merci ! » fet ele, « de quel ? 285Ne me mesfeites unkes de rien, Ne jeo vers vus ; ceo savez bien. De vos pecchez vus face merci Deu meimes, kar ceo est en li.
— Dame, dame, » li clerk respount, 290« Bien sai jeo ke de tut le mund Est Deu juges e seignur ; Mès sacez ke ja ma dolur Ne ert alegge si par vus nun. — Vous ne dites pas reisun, » 295Dist la dame, « ainz dites folie. — Nun faz, par sainte Marie ! » Dist li clerk, « si dirrai por quel : Si vus ne eiez merci de moi, Ke vus me grantez vos amurs, 300Ja sunt terminé mes jors, Bien sai ke ne puis vivre avant. Ma vie, ma mort à vus comant ; Tut est à vostre volenté Ma maladie et ma saunté. 305— Coment, » ceo dist la dame, « peut estre ? Ne sui phisicienne ne prestre Ke sache pocion doner Ou vostre maladie oster. — Allas ! » dist li clerk, « or sui mort ! 310Certes, ma dame, vous avez tort. Ne soliez bien Deu amer ? E volez ore un chaitif tuer ! Si jeo meur pur vostre amur Jeo requer nostre Creatur 315Ke il prenge de vus vengance. Kant faire me poez aleggance. Si issi morir me lessez, Apert homicide serrez.
Le maindre mal deit hom eslire 320Pur eschure cel ke est pire. » La dame le clerk escuteit E se purpensa mult estreit ; D’autre part li sembla fort Si ele fust encheson de sa mort ; 325Corteisement respondu a La dame, dist ke mult le ama, E ke ele le dorreit volentiers De ses dras, e de ses deners, E de son or si il voleit, 330Mes autre chose ne li freit ; Ceo ne avendreit à nul jor Ke tant mesprit vers sun seignur. Le clerk à cel mot se pausma, La dame grant pité en ad ; 335Un petit le ad suslevé, E il la dame ad reguardé, Puis recheï com homme mort. Pensa la dame : « Jeo ai tort ; Si cist se lest pur moi morir, 340Que purrai jeo lasse devenir ? » Par sei jugie la dame e quide, Se il meurt, que ele seit homicide. Meuz li vaut fere un pecché Ke seit encontre sa volenté 345Ke apertement e de gré suffrir Un tel homme pur li morir. De bon oyl le ad aguardé, Teint le vit e descoloré,
E tant le aveit veu bel avant ! 350Adunc se prist pité mult grant. La dame sa chamberere apelle : « Entendez ça, soer bele, De cest homme ai grant pité ; Si jeo ne faz sa volenté 355Morra de duel, si corn jeo crei, E si il morist ceo peisereit mei. — Ma dame, à vostre pleisir seit, » Dist la pucele ; mes ele penseit : De la dame aveit envie 360Com cele que quidout estre amie, E del clerk quidout avoir ami. Le clerk aitant ses oils overi, Vit la dame ke ele fud pensive, En sun corage pense e estrive ; 365Un mot li dist en suspirant : « Ma dame, à Deu vus cumand. Kant vus ne pensez de ma saunté Del tut sui mort e afolé. » Dune dist la dame : « Lessez ester 370Si vus voleie m’amur granter, Ne mie pur delit que jeo eie, Mès pur tant ke jeo vodreie Alegger vostre maladie, Kei vus vaudreit aver amie, 375Quant vus n’avez le poer Ke vus pussez od li juer ? Mès si jeo tant vus amasse Ke jeo m’amur vus grantasse
Ke vus jussez en mun lit 380E feissez de moi vostre delit, Quant quidriez estre de vigur Ke faire peussiez le jug d’amur E servir une dame à talent ? » Le clerk se adresça erraument 385Com il ne eüst el cors grevance De tel afere bien se avance, E dist ke dedeinz le tierz jor Assez serreit de vigour, Kar la joie k’il avereit 390Fort e vigorus li fereit. La dame li dist k’il attendreit Quinze jurs e dune avereit Sa demande sanz desturber ; Pensast de beivre e de manger. 395Li clerk, si tost com ceo oy, Merveillusement se esjoy Tant com il feist de la cité De Paris ke li feust doné, Mès le lung terme chalanga. 400E la dame le chastia, Li dist le liu où il vendreit, Le oure e quel abit il avereit. La dammoiselle tut escouta A ki cest co venant mult peisa, 405Mès de ceo semblant ne fist ; En sun quer pensa e dist Ke lur covenant contereit A son frere kant le verreit.
﻿Traïz sunt li dous amanz
410Si Deu ne lur seit guaranz,
E la dame guarde ne prent ;
Trop se sevra folement.
Ele ad del clerk pris congié
Si l’ad trei fez baisé ;
415Dune se prisa, ne pas petit,
Le clerk ; tantost guerpi son lit,
Manga et but, devint tut sein ;
Mult fu joius li chapelein.
La dammoisele ne se targa ;
420Al chivaler trestut counta
De chef en autre lur afaire,
Mès le chivaler nel vout creire ;
Ele li jurad assez de sermenz :
« Fole garce, » dist il, « tu menz ;
425Unkes ma femme nel pensa.
Pur nient le dites, nel creirai ja.
Mau gré vus sai de la novele.
La dame est tant e bone e bele
Ke ele ne freit ceo pur nule rien.
430Vous estes foie, jeo le vei bien ;
Il semble que vous eiez la rage.
— Jeo vus durrai ma teste en gage, »
Respondi tantost la meschine,
« Si jeo vus ment de lur covine ;
435E si vus meimes le volez,
Deinz bref terme le troverez.
Le liu, le terme oi deviser
Kant il voleient asembler.
— Alas ! » le chivaler ad dit, 440« Dune me prise ma femme petit ; E jeo l’ai tant tut jors amé ! Si vus me aiez le veir counté, Jeo vus ferai si grant honur Ke une frere à suer ne fist greinur, 445Jeo serrai meimes lur espie ; Mar penserent la folie Si jeo les peus entreprendre. Or n’i ad for de l’attendre. » ﻿La dame de ceo mot ne saveit. 450Kant le terme venuz esteit, Le chivaler ad congié pris, Dist qu’il irreit fors de païs : A un torneement irreit, De sun revenir nient ne saveit, 455La dame quidout qu’il deist veir, Mès failli aveit de sun espeir, Kar le seignur tut el pensa. Près de la vile i demora Deskes à vespre ; dune se atornout 460En tele robe com le clerk out ; Hasta sei al plus tost qu’il pout ; Mès la dame de ceo ne sout. Par une privée posterne entra, Desuth un perer se reposa 465Où le clerk venir deveit Si com la soer li dit avoit. Este vus la dame est issue : Cele part est tost venue,
Le clerk quidout aver trové. 470Cil se tint tut coi e celee, Bessa le vis e le mentun. La dame se dota de traïson, En son afaire aveit pour, Reguerda, conust son seignur, 475Pensa que ele fust traïe, Mès pur tant ne s’amaya mie ; Suëf le prist par la main, Li demanda si il fust tut sein. Cil respondi tut coiement 480De maladie ne senti nient. La dame tantost l’ad mené, En une chambre l’ad enfermé, Ke forte fud e loinz de gent ; Puis si li dist corteisement 485La conveniht qu’il attendist Desques de meimes après li venist, E dist qu’ele avoit herbergé Dous chivalers e lour mainé ; En la sale voleit aler 490Pur ses hostes reheiter. Si leur freit appariler liz, E quant il fussent endormi, A li priveement vendreit, E il de li son talent fereit. 495La dame tost arere ala. Vint al gardin, le clerk trova ; Ou li le mena en grant delit, Si le fist cocher en son lit ;
Après lez li se coucha. 500Le clerk la dame acola, Beisa e fist tot son talant. Trop fu la dame longement, Ceo fud avis al chivaler ; Enué fud del reposer. 505Kant le clerk aveit tant fet, Servi la dame sis fez ou seet, Tant fu las ne pout avant. La dame li dist en riant : « Ore en pernez tant com voudret, 510Kar jamès plus n’i avendret. » Que volez vus ? il ne pout plus. Ele li dist : « Or levez sus, Alez tost hors de cest païs, Kar, si le sussent mes amis, 515Tost serriez vus tut afolé. De male gleive tut detrenché. » La dame .XX. mars li dona ; Li clerk donc s’en ala, L’endemain sun congié prist : 520A l’escole irreit, ce dist. Le comand la dame tint ; Une puis en le païs ne vint. ﻿La dame dune en sa sale entra, Ses serjanz trestuz appella : 525« Or tost as armes com bons vassals ! Un clerjastre, un menestrauz En ma chambre est abatu. Gardez k’il seit tant batu
Ke bien seie de li vengié, 530Fole me quidout aver trové. Fust or mon seignur à l’oustel, Nus li feïssom trestut el ! Une mès ne m’avint en ma vie Ke hom me feiht la vileinie. 535Si il ne seit cher comparé, A tuz jurs serrai vergundé. » A tant se levent un e un ; Un bon bastun prent chascun, Od la dame vunt tut dreit 540Là où le chivaler l’atendeit ; Le us overi, e puis cria : « Ore à li ! ore i parra Si vus amez vostre seignur. Dune me vengez de ceo lechur ! 545Fetes ke mès ne eit corage Fere à gentil femme hontage. » Ore est li seignur mal arivé, Kar batuz est de sa maisnée ; Li un fiert al chef, li autre al cool ; 550Ore se tint il bien pur fol. Blescié se sent, en haut escrie : « Merci, pur Deu, ma duce amie ! Si me ociez, vus ferez mal : Jeo sui vostre sengnur leal ; 555Par mal conseil ai meserret. » La dame se feint mult corucée, Respondi, com par grant irrur, Ke ceo ne fud pas sun seignur,
Mès fud le clerjastre de la vile 560Ke deceivre la quidout par gile : « Mai quidout honir e mon baron. » Il osta dune sun chaperun, E la dame le reconuht. Tantost à ses pez coruht : 565« Sire, » dist ele, « pur Deu, merci ! Ki vus quidout ore aver ici ? Forfete me sui durement. — Par foi, » dist il, « nun estes nient, Mais durement grant gré vus sai ; 570A tuz jors meuz vus amerai ; Vous avez feit com bone dame, E cele ke vus miht en blame De moi ne ert jamès amie. » ﻿Sa soer tantost ad enchacie, 575Ama sa femme, la tint plus chère, Kant servi li avoit en teu manere, E sa femme après cel jor Ama e chéri son seignur Assez plus k’ unke mès ne fiht. 580De sun peché penaunce prist, Ama Deu sor tote rien, Unkes puis ne mespriht de rien ; Lung tens vesqui en vie bone, Del païs dame e matrone, 585E, kant moruth la bone dame, A Deu rendi sus sa alme.
* ↑ L. — Le Chevalier, sa Dame et le Clerc, p. 215. Publié par M. Paul Meyer dans la Romania, I, 69-87. La plupart des corrections que nous avons à indiquer sont empruntées à M. P. Meyer ; mais, malgré tout, bien des vers de ce fabliau anglo-normand restent encore faux.
* ↑ Vers 5 — « mult » manque au ms.
* ↑ 7 — * Seinte ; ms., Seint.
* ↑ 12 — * nului ; ms., nul.
* ↑ 15 — « de » manque au ms.
* ↑ 23 — « il » manque au ms.
* ↑ 24 — * Ilekes ; ms, Ilek.
* ↑ 28 — * muler ; ms., mulier, qui n’est pas la forme anglo-normande.
* ↑ 42 — Le ms. porte : Mès le meins remist à la dammoisele.
* ↑ 46 — « ne » manque devant « glotun ».
* ↑ 48 — « sien » manque au ms. — servse, lisez service.
* ↑ 49 — « Les » manque au ms.
* ↑ 53 — * Icil ; ms., Cil.
* ↑ 55 — « et » manque.
* ↑ 66 — * sage e umble ; ms., sages e umbles.
* ↑ 68 — * nés ; ms., neif.
* ↑ 69 — « Car » manque au ms.
* ↑ 73 — * irrai ; ms., irrai jes.
* ↑ 81 — « de » manque.
* ↑ 91 — Le ms. porte : Cele ne li aina mès com autre gent.
* ↑ 95 — « sien », manque au ms.
* ↑ 96 — * k’eust ; ms., k’il eust.
* ↑ 99 — * eschiver ; ms., eschure.
* ↑ 108 — « bien » manque au ms.
* ↑ 119 — * le ; ms., li.
* ↑ 124 — * martire ; ms., matire.
* ↑ 126 — * chaungat ; ms., rechaungat.
* ↑ 127 — * fine aunguisse ; ms., fin aunguisse est.
* ↑ 129 — « sa » manque les deux fois.
* ↑ 130 — * ne sot de cele ; ms., ne savait de cel.
* ↑ 137 — « son » manque au ms.
* ↑ 145 — « la » manque.
* ↑ 149 — * la dame ; ms., e la dame.
* ↑ 163 — * fereit ; ms., freit.
* ↑ 164 — * respond ; ms., respondi.
* ↑ 167 — Le ms. ajoute ele avant « eust ».
* ↑ 170 — « E » manque.
* ↑ 176 — * ke ; ms., k’ele.
* ↑ 182 — * le ; ms., si le.
* ↑ 184 — * trestut; ms., tut.
* ↑ 185 — « se » manque au ms.
* ↑ 188 — « li » manque au ms.
* ↑ 191 — Le ms. porte : Respondi e dist que bien le freit.
* ↑ 192 — « amer » manque au ms.
* ↑ 197 — * avant tenir ; ms., detenir.
* ↑ 198 — covint à descovrir ; ms., covenist à descoverir.
* ↑ $^,$$^,$$^{et}$ 203, 219, 256 et 582 — * Unkes ; ms., Une.
* ↑ 204 — « home » manque au ms.
* ↑ 207 — * l’enuy ; ms., li enuy.
* ↑ 209 — * or ; ms., ore.
* ↑ 211 — * descovri, ms., se descoveri.
* ↑ 212 — * come ; ms., coment.
* ↑ 216 — « li clerk » manque au ms.
* ↑ 218 — * Adonkes ; ms., Adonc.
* ↑ 220 — « ne » manque au ms.
* ↑ 222 — * e duel ; ms., duel.
* ↑ 248 — Le ms. porte : E de la folie se chastiereit.
* ↑ 253 — * Emprendrai ; ms., Prendrai.
* ↑ 254 — * turt ; ms., tut.
* ↑ 266 — * ou; ms., là ou.
* ↑ 290 — « jeo » manque au ms.
* ↑ 291 — Le ms. porte : Est juges e seigneur Deu.
* ↑ 292 — * ja ; ms., je.
* ↑ 297 — « si » manque au ms.
* ↑ 301 — « ke » manque au ms.
* ↑ 306 — * Ne sui ; ms., Ja ne sui.
* ↑ 309 — * or ; ms., ore.
* ↑ 319 — * maindre ; ms., main.
* ↑ 320 — « eschure » qu’il faut corriger en eschiver, comme au vers 99.
* ↑ 325 — * respondu a ; ms., respondera.
* ↑ 328 — « e » manque au ms.
* ↑ 340 — * Que ; ms., Ou.
* ↑ 341 — « la dame » manque au ms.
* ↑ 349 — avant ; ms., en avant.
* ↑ 356 — * morist ; ms., morsist.
* ↑ 370 — * vus ; ms., jes vus.
* ↑ 390 — * vigorus li fereit ; ms., vigrus li freit.
* ↑ 396 — * Merveillusement ; ms., Merveillement.
* ↑ 397 — * feist ; ms., feust.
* ↑ $^{et}$ 401 et 437 — liu ; ms., lui.
* ↑ 417 — « et » manque au ms.
* ↑ 420 — * trestut ; ms., tut.
* ↑ 428 — « e » manque avant « bone ».
* ↑ 433 — * Respondi ; ms., Respont.
* ↑ 442 — * veir ; ms., veirs.
* ↑ 443 — * ferai ; ms., frai.
* ↑ 476 — « Mès » manque au ms.
* ↑ 515 — « vus tut » manque au ms.
* ↑ 525 — * Or ; ms., Ore.
* ↑ 526 — * clerjastre ; ms., clerejastre.
* ↑ 534 — * me feiht ; ms., mesfeiht.
* ↑ 537 — * levent ; ms., leve.
* ↑ $^{et}$ 548 et 556 — Les rimes de ces deux vers sont fautives ; mais il faut remarquer que l’anglo-normand note ordinairement le son é par ee, ce qui pour l’œil semble rimer avec ée.
* ↑ 553 — * ferez ; ms., freiet.
* ↑ 557 — Le ms. ajoute mult après « par ».
* ↑ 570 — * meuz ; ms., le meuz.
* ↑ 579 — * unke ; ms., k’unke. L’idée de ce fabliau est à peu près la même que celle qui a inspiré le fabliau de « la Borgoise d’Orliens », publié dans notre premier volume, p. 117, et dont nous avons donné plus haut (p. 292) les variantes. M. P. Meyer rapproche le fabliau « Du Chevalier, de la Dame et du Clerc » du « Castiagilos » de Raimon Vidal.